Porin kaupunki - Näe ja näy syyspimeillä
Etusivu > Uutiset > 2011 > 10 > Näe ja näy syyspimeillä
Näe ja näy syyspimeillä
(24.10.2011 10:14 KANTT1 / päivitetty 24.10.2011 10:36 Tiilimäki Tarja)
Viimeistään nyt on syytä omaksua syyspimeiden edellyttämät käytöstavat erityisesti taajamaliikenteessä.
Autoilijoiden pitäisi sovittaa ajonsa syyskeleillä olosuhteiden mukaan, muistuttaa liikenneinsinööri Markku Setälä, Porin liikennefoorumista. Syysoloissa liikennemerkkien osoittamat nopeusrajoitukset taajamissa ovat usein liian korkeita. Auton tuulilasit on myös syytä puhdistaa ja tarkistaa pyyhkimien sekä ajovalojen kunto.
Setälän mukaan jalankulkijat ja pyöräilijät eivät riittävästi huomioi pimeyden tuomia vaaroja.
Pimeällä valaistusolosuhteet ovat petollisia. Riski kaatua tai kolaroida toisen pyöräilijän tai jalankulkijan kanssa on suuri.
Kevyenliikenteen kulkijoiden tulisi varmistaa näkymisensä ja välttää ryntäilyä auton eteen. Heijasteliivien käyttöä tulisi suosia, koska pienet heijastimet hukkuvat helposti taajaman valomereen.
Pyöräilijöiden on puolestaan syytä varmistaa, että ajovalojen lisäksi pinnaheijastimet ovat molemmissa pyörissä paikoillaan.
Onnettomuuksien määrä on Porissa kasvanut. Elokuun loppuun mennessä onnettomuuksia oli sattunut jo 75, mikä on 16 enemmän kuin viime vuonna. Erityisesti mopoilijat ja mopoautoilijat ovat olleet osallisina kolareissa.